作者：无名氏
词牌/韵律：沁园春

paragraphs: 明月呈规，祥烟非雾，载符梦铃。
记前时已庆，人间鸑鷟，今番再见，天上麒麟。
知是于门，功标紫府，夜半仙官敕五丁。
亲送与，向君家作个，难弟难兄。
绝奇不数徐卿。
看他日名登千佛经。
正翁翁矍铄，婆婆老福，薰修觉海，结果初成。
自愧空词，不酬杯水，汤饼难充堂上宾。
无功也，这犀钱玉果，敢望平分。